**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐ ԱՐԹՈՒՐ ՍԱՐԳՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ 2019-2020 ՈՒՍՏԱՐՎԱ
ԱՎԱՐՏԻ ԿԱՊԱԿՑՈՒԹՅԱՄԲ**

Սիրելի՛ շրջանավարտներ, հարգելի՛ մանկավարժներ, ծնողներ, թեև այս տարի ուսումնական տարվա ավարտը նշում ենք ոչ ավանդական կերպով՝ առանց «Վերջին զանգի» տոնական արարողության, առանց ուրախ հավաքույթների, միջոցառումների, այնուամենայնիվ, ի սրտե շնորհավորում եմ մեր շրջանավարտներին՝ դպրոցն ավարտելու կապակցությամբ:

Շնորհավորում եմ և առանձնակի շնորհակալություն եմ հայտնում մեր մանկավարժներին, ովքեր ստեղծված իրավիճակում կարողացան դժվարությունները հաղթահարել, մեծ սիրով ու համբերատարությամբ գիտելիքներով զինել աշակերտներին:

Սիրելի՛ շրջանավարտներ, դպրոցն ու դպրոցական տարիները ձեր կյանքի անբաժան մասնիկն ու լավագույն հուշերն են դառնալու, դպրոցում ստացած գիտելիքները լուսավորելու են ձեր ճանապարհը՝ տանելով դեպի երազանքների ու նպատակների իրականացում:

Սիրելի՛ շրջանավարտներ, այս պահից սկսվում է կյանքի նոր փուլ, ինքնադրսևորման ու կայացման մի նոր շրջան: Երբեք չհանձնվեք, համարձակ քայլեք առաջ, ընտրեք հոգեհարազատ մասնագիտություն՝ դառնալով մեր երկրի զարգացման առաջամարտիկներ: Մաղթում եմ ձեզ  նորանոր ձեռքբերումներ, թող որ նոր ուսումնական տարին դիմավորենք համավարակը հաղթահարած և կյանքի բնականոն պայմաններում: